Հուշարձանը գտնվում է անտառապատ լեռնաշղթայի ընդհանուր գծից վեր բարձրացող ու շրջապատի վրա իշխող սեղանաձև ժայռի վրա: Սեղանաձև ժայռին է գտնվում միջնաբերդը: Միջնաբերդանիստ ժայռազանգվածի սրածայր մակերեսը արհեստականորեն հարթեցվել ու լայնեցվել է եզրագծերով շարված բազմաստիճան պարիսպ-հենապատերով: Գագաթին ստացվել է եռաստիճան էլիպսաձև մակերես, ուր պահպանվել են երկու մեծ և մի քանի փոքր սենյակների ավերակներ: Դեպի բնակավայր ու միջնաբերդ տանող բոլոր մատչելի անցումները փակված են, իսկ որոշ տեղերում երկու շարք պարսպապատերով: